
Prospero’s unsuccessful quest: An alchemist’s struggle for perfection

Számos elmélet született A Viharral kapcsolatban, s bár vitathatatlan, hogy a mű a drámai műnemhez tartozik, műfaját tekintve több megközelítés is létezik. Fletcher nyomán tekinthetjük tragi-komédiának (1608), vagy dramatizált románcnak is Dowden nyomán (1877). Ha tragi-komédia, akkor Prospero olyan dráma hősének tekinthető, aki először súlyos veszteségeket szenved (lefelé tendáló tragikus sorsfordulat), majd egy második esélyt kapva visszanyeri, amit elvesztett (a főszereplők és a komédia világának felfelé ívelő sorsfordulata az újkomédiában). Ha románc, akkor Prospero egy romantikus hős, akinek az élete egy utazással egybekötött keresés (quest), melyet sikeresen végrehajt.
Bár Prosperót varázslóként tartják számon, kapcsolata az alkímiával kevéssé tárgyalt. Az alkímiával kapcsolatos újabb kutatások szerint az alkimista végső célja a Bölcsek Kövének elkészítése és a szellemi tisztaság elérése. Ez a két cél együtt jelent meg a reneszánszban; akkor számos kísérletet tettek e célok elérésére – sikertelenül. Az alkímia szempontjából megközelítve Prospero sikeressége kétségessé válik. A számok, geometriai alakzatok és alkímia fogalmak segítségével ez a dolgozat kétségeket fogalmaz meg Prospero utazásának sikerességével kapcsolatban. Mivel Prospero neve magában hordozza a siker jelentést is, felmerül a kérdés, hogy vajon Prospero alakján keresztül Shakespeare élhet-e kritikával a korabeli alkímiával szemben.



